Steen Gade (SF), 2007-04-17:
Forslaget består jo af flere elementer, men lad mig starte med diskussionen om greencardordningen og spørgsmålet om at tiltrække velkvalificeret arbejdskraft.
Der er jo nok nogle, der kunne undre sig, også uden for det her hus, over rollefordelingen.
Det er altså Det Radikale Venstre, SF og Enhedslisten, som her i dag står og argumenterer for, at det skal være lettere at tiltrække velkvalificeret udenlandsk arbejdskraft, fordi vi har brug for den.
Vi har brug for den til at udvikle vores samfund.
Vi har ikke bare brug for den for at kunne finansiere et sikkert velfærdssamfund i fremtiden, men vi kommer heller ikke uden om, at vi i den forbindelse skal kunne tiltrække arbejdskraft til dele af den offentlige sektor.
Det interessante er, at netop i dag offentliggør Dansk Industri en globaliseringsrapport, hvor man går ind og ser på, hvor dårlig Danmark har været på det her område.
En af måderne til at blive bedre på ville jo være at følge det ændringsforslag, som de tre partier her stiller.
Man kan sige, at vi efterhånden har en lidt rodet administration.
Vi har en jobkortordning, og nu indfører vi en greencardordning.
Greencardordningen handler om, at man giver folk en chance for at søge job i det her land, og hvis de så kan finde job over en bestemt løngrænse, skal de have lov til at arbejde her.
Vi mener, at en grænse på 450.000 kr. er alt for høj, hvis en sådan ordning skal give mening, og derfor støtter vi ændringsforslaget om at få en lavere grænse.
Når jeg siger, at nogle måske undrer sig, er det, fordi der måske var folk, der ville tro, at rollefordelingen så anderledes ud.
Men når den ser sådan ud, tror jeg, det skyldes, at det borgerlige Danmark er så afhængigt af Dansk Folkeparti og så forskrækket over fremmede, at man overhovedet ikke kan få koblet hjernen til.
Jeg vil også sige om Dansk Industris undersøgelse i dag, at det vel er en af realiteterne i dansk politik, at Venstre og Konservative ikke tør rokke med ørerne af hensyn til Dansk Folkeparti.
Så vil jeg vende mig lidt til de andre dele.
For hvordan tænker man så i forhold til at få mennesker ind på anden vis?
Ja, der skal jeg love for at man strammer til.
Vi har diskuteret en forlængelse af starthjælpsperioden her i de korte bemærkninger.
Men det er for mig uforståeligt, at man tror, det er en løsning.
Det blev også sagt fra Socialdemokratiets ordfører, at på den måde løser man jo ingen problemer i samfundet.
Man risikerer at skabe nogle nye.
Derfor er det også relevant, at vi senere i den her uge har en diskussion om starthjælpen som helhed.
Men jeg synes bare, at det er vigtigt at få markeret, at det her forslag faktisk øger perioden, hvor folk får starthjælp.
Det mener jeg er den helt forkerte vej at gå.
Folk skal have uddanFTTMO77.FM Page 5615
Friday, August 24, 2007 9:33 AM
nelse, folk skal have tilbudt arbejde, kommuner skal pålægges meget større forpligtelser i retning af at sikre, at integrationen sker.
Jeg tror, det var Det Radikale Venstres ordfører, der sagde, at det er lettere at lære dansk i Danmark, og det tror jeg er klart og åbenlyst for alle.
Derfor er vi modstandere af de prøver, der er lagt an til her.
Vi tror ikke på dem og kan egentlig kun se, at de skal gøre tingene vanskeligere for folk.
Jeg tror, det er formålet.
Vi er nødt til at sige det, som vi ser det.
Jeg kan næsten kun se, at det er, fordi det skal gøres vanskeligere for folk.
Der er jo ingen idé i at gøre tingene vanskeligere for folk med familiesammenføring.
Det, der er en idé i, er at sikre, at familiesammenføringer fører til, at folk faktisk får lært dansk, at der i den situation foregår en integration.
Derfor er det også interessant at se, at diskussionen om kristne frikirker alligevel fik regeringen til at lave et ændringsforslag.
Vi har stillet et andet ændringsforslag, som imødekommer dem fuldt ud, men fra SF’s side vil vi også støtte det ændringsforslag, der er fra regeringen, hvis det er sådan, at vores eget ikke bliver gennemført.
Men det er jo egentlig lidt underligt, at man godt, hvad angår kristne forkyndere, der skal komme hertil, kan se ideen i, at den prøve skal komme, mens de er her i landet, mens det ikke gælder for alle andre.
Det er vel en illustration af, at man ikke gider at tænke konsekvens ind i forhold til det her område, og at man har følt sig presset netop med hensyn til de kristne forkyndere, men alligevel ikke har taget skridtet fuldt ud.